b'\n_START_ARTICLE_\n\xc5\xa0iaur\xc4\x97 (departamentas)\n_START_PARAGRAPH_\n\xc5\xa0iaur\xc4\x97 (59) (pranc. Le Nord)\xc2\xa0\xe2\x80\x93 Pranc\xc5\xabzijos departamentas \xc5\xa1alies \xc5\xa1iaur\xc4\x97je, Auk\xc5\xa1tutin\xc4\x97s Pranc\xc5\xabzijos regione. Administracinis centras\xc2\xa0\xe2\x80\x93 Lilis (Lille). Generalin\xc4\x97s tarybos pirmininkas Bernaras Derosj\xc4\x97 (Bernard Derosier)._NEWLINE_Departamente 6 apskritys, 79 kantonai, 51 municipalinis susivienijimas ir 652 komunos. Plotas\xc2\xa0\xe2\x80\x93 5 743\xc2\xa0km\xc2\xb2. 1999\xc2\xa0m.\xc2\xa0\xe2\x80\x93 2 577 000 gyventojai, 449 gyv./km\xc2\xb2 .\n_START_SECTION_\nIstorija\n_START_PARAGRAPH_\n\xc4\xaesteigtas pagal Did\xc5\xbeiosios Pranc\xc5\xabzijos revoliucijos 1789\xc2\xa0m. gruod\xc5\xbeio 22 d. \xc4\xafstatym\xc4\x85 nuo 1790\xc2\xa0m. kovo 4 d. kartu su kitais 82 departamentais. Herbo pagrindu tap Flandrijos herbas.\n_START_SECTION_\nGeografija\n_START_PARAGRAPH_\n\xc5\xa0iaur\xc4\x97s departamentas ribojasi su Pa de Kal\xc4\x97s, Esno, Somos departamentais, Belgija ir \xc5\xa0iaur\xc4\x97s j\xc5\xabra._NEWLINE_Departamento teritorij\xc4\x85 kerta kanalas Diunkerkas\xc2\xa0\xe2\x80\x93 Esko ir Deulio (La De\xc3\xbble) kanalas, naudojami laivybai. Did\xc5\xbeiausia up\xc4\x97\xc2\xa0\xe2\x80\x93 Izeras.\n_START_SECTION_\nKlimatas\n_START_PARAGRAPH_\nKlimatas okeaninis, didel\xc4\x97 \xc5\xa0iaur\xc4\x97s j\xc5\xabros \xc4\xaftaka.\n_START_SECTION_\nEkonomika\n_START_PARAGRAPH_\n\xc5\xbdem\xc4\x97s \xc5\xabkis pirmaujantis visoje Pranc\xc5\xabzijoje pagal gamybos apimtis gyvulininkyst\xc4\x97je ir dar\xc5\xbeininkyst\xc4\x97je._NEWLINE_Lilis nuo seno gars\xc4\x97jo medviln\xc4\x97s, lino, vilnos apdirbimo pramone, tekstil\xc4\x97s \xc4\xafmon\xc4\x97mis. Ta\xc4\x8diau po 1970\xc2\xa0m. ekonomikos kriz\xc4\x97s daugelis \xc5\xa1i\xc5\xb3 \xc4\xafmoni\xc5\xb3 perkeliama \xc4\xaf pigesn\xc4\x97s darbo j\xc4\x97gos u\xc5\xbesienio \xc5\xa1alis._NEWLINE_Pagrindin\xc4\x97 pramon\xc4\x97s ekonomikos \xc5\xa1aka ilg\xc4\x85 laik\xc4\x85 buvo akmens anglis, jos gavyba ir perdirbimas. \xc5\xa0iaur\xc4\x97s-Pa de Kal\xc4\x97 baseinas pramoniniu b\xc5\xabdu prad\xc4\x97tas eksploatuoti 1841\xc2\xa0m. 1875\xc2\xa0m. atvertas ir pietinis baseinas. 1880\xc2\xa0m. i\xc5\xa1gauta 7,8 mln. ton\xc5\xb3 anglies, 1913\xc2\xa0m. gavyba pasiek\xc4\x97 27,4 mln.t, 1925\xc2\xa0m.\xc2\xa0\xe2\x80\x93 28,5 mln.t. Tais metais dauguma i\xc5\xa1 75 000 \xc5\xa1achtinink\xc5\xb3 jau buvo lenkai, kurie pama\xc5\xbeu integravosi \xc4\xaf region\xc4\x85. 1930\xc2\xa0m. pasiektas absoliutus rekordas\xc2\xa0\xe2\x80\x93 35 mln.t._NEWLINE_Po Antrojo pasaulinio karo \xc5\xa1achtos nacionalizuotos, gamyba v\xc4\x97l i\xc5\xa1augo. Ta\xc4\x8diau nuo 1960\xc2\xa0m. angli\xc5\xb3 panaudojimas energetikoje ir gele\xc5\xbeinkeliuose suma\xc5\xbe\xc4\x97jo, tod\xc4\x97l prad\xc4\x97tos u\xc5\xbedarin\xc4\x97ti ir \xc5\xa1achtos._NEWLINE_Vis dar pl\xc4\x97tojama metalurgija, gele\xc5\xbeinkelio lokomotyv\xc5\xb3 ir vagon\xc5\xb3 gamyba greitajam traukiniui TGV. Yra sunkiosios ir lengvosios chemijos gamybos \xc4\xafmoni\xc5\xb3.\n_START_SECTION_\nTurizmas\n_START_PARAGRAPH_\nTurizmas daugiausiai susietas su j\xc5\xabra ir sportu.\n_START_SECTION_\nPolitika\n_START_PARAGRAPH_\nDepartament\xc4\x85 Pranc\xc5\xabzijos senate atstovauja 11 senatori\xc5\xb3, Atstov\xc5\xb3 r\xc5\xabmuose\xc2\xa0\xe2\x80\x93 24 deputatai. Generalin\xc4\x99 taryb\xc4\x85 sudaro 79 nariai, kuri\xc5\xb3 po pus\xc4\x99 renkami kas trejus metus \xc5\xa1e\xc5\xa1eri\xc5\xb3 met\xc5\xb3 kadencijai.'